Diari Oficial de la Generalitat Valenciana


Sumari del DOGV 7945, del 28-12-2016 (2016/10983)

ORDRE 88/2016, de 22 de desembre, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions per al foment de treballs d'investigació i d'estudis en l'àmbit de la planificació lingüística i de la lingüística aplicada.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/12/22/88/dof/vci/html**

### Dades del document

Número de DOGV
:   7945

Data del DOGV
:   28-12-2016

Secció del DOGV
:   I. DISPOSICIONS GENERALS

Número del document
:   2016/10727


Data del document
:   22-12-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 88/2016, de 22 de desembre, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions per al foment de treballs d'investigació i d'estudis en l'àmbit de la planificació lingüística i de la lingüística aplicada. [2016/10077]  
ÍNDEX  
  
Preàmbul  
Article 1. Objecte  
Article 2. Beneficiaris  
Article 3. Règim normatiu  
Article 4. Compatibilitat amb altres subvencions  
Article 5. Accions i costos subvencionables  
Article 6. Criteris d'atorgament  
Article 7. Requisits  
Article 8. Disponibilitat pressupostària  
Article 9. Clàusules socials  
Article 10. Convocatòria, termini i forma de presentació de les sol·licituds  
Article 11. Informació i documentació que s'ha de fer constar en la sol·licitud  
Article 12. Comissió avaluadora  
Article 13. Ordenació, instrucció i resolució del procediment de concessió  
Article 14. Obligacions  
Article 15. Publicació dels treballs i propietat intel·lectual  
Article 16. Causes de reintegrament  
Article 17. Forma de pagament  
Article 18. Justificació de la subvenció  
Article 19. Mètode de comprovació i pla de control  
Article 20. Règim d'infraccions i sancions  
Disposició derogatòria única  
Disposició addicional única. No incidència pressupostària  
Disposició final primera. Habilitació  
Disposició final segona. Entrada en vigor  
  
  
PREÀMBUL  
  
La Generalitat està fortament compromesa a potenciar totes les activitats socials afavoridores de l'increment de l'ús social del valencià. El compromís del Consell està basat en el compliment de les disposicions de l'Estatut d'Autonomia de la Comunitat Valenciana i les de la Llei 4/1983, d'ús i ensenyament del valencià, normes legals bàsiques de les quals emanen l'oficialitat del valencià i l'obligatorietat de protegir-ne la recuperació i garantir-ne l'ús social.  
L'article sisé de l'Estatut d'Autonomia de la Comunitat Valenciana atorga l'oficialitat al valencià i el declara la llengua pròpia de la Comunitat Valenciana; així mateix indica que s'atorgarà especial protecció i respecte a la seua recuperació.  
L'article 25 de la Llei d'ús i ensenyament del valencià estipula que la Generalitat fomentarà les manifestacions culturals amb una consideració especial amb les desenvolupades en valencià, i l'article 33 indica que els poders públics valencians fomentaran l'ús del valencià en les activitats de les entitats associatives.  
Per altra part, l'article 49.3é de l'Estatut d'Autonomia confereix també a la Generalitat competència exclusiva sobre les normes de procediment administratiu que es deriven de les especialitat derivades de les peculiaritats del dret substantiu valencià o de les especialitats de l'organització de la Generalitat.  
El procés de recuperació del valencià en els àmbits d'ús social i públic s'emmarca en l'objectiu de defensar el patrimoni cultural valencià. És indispensable conéixer la realitat social i lingüística del nostre territori per a poder prendre decisions sobre la política lingüística, sobre dissenys i projectes de planificació lingüística i per a la promoció de l'ús del valencià en tots els àmbits socials; decisions que, basades en dades empíriques pròpies de les ciències socials d'obtenció de dades i d'anàlisi, contribuiran a conéixer millor la situació social del valencià i a dirigir, més encertadament, l'acció de govern de la Generalitat.  
  
Amb la finalitat de fomentar la investigació i els estudis específics sobre aquestes matèries, s'estableixen les bases reguladores de les convocatòries de subvencions en l'àmbit de l'Administració pública valenciana.  
Les subvencions són una tècnica de foment i de col·laboració entre les administracions i els particulars per a la gestió de qüestions d'interés públic.  
Les subvencions a què es refereixen les presents bases s'emmarquen en el Pla estratègic de subvencions 2016-2019 de la Conselleria d'Educació, Investigació, Cultura i Esport aprovat per resolució de 30 d'agost de 2016, publicat en el Diari Oficial de la Comunitat Valenciana de 5 de setembre de 2016.  
Segons l'article 3.3 del Decret 147/2007, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV 5596, 11.09.2007), aquesta convocatòria de subvencions no requereix notificació a la Comissió Europea, ja que les subvencions a atorgar tenen la consideració d'ajudes de minimis, segons l'article 3 del Reglament (UE) 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, 24.12.2013).  
Per això, en virtut del que s'exposa i fent ús de les facultats que em confereix l'article 160.2 de la Llei 1/2015, de 6 de febrer, d'hisenda pública, del sector públic instrumental i de subvencions, en relació amb el que s'estableix en el Reglament orgànic i funcional de la Conselleria d'Educació, Investigació, Cultura i Esport vigent, aprovat per mitjà del Decret 155/2015, de 18 de setembre, del Consell; d'acord amb l'article 3.3 de la Llei 38/2003, de 17 de novembre, general de subvencions, el Reglament General de Subvencions, aprovat pel Reial Decret 887/2006, de 21 de juliol i l'article 163 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; atés que en el procediment d'elaboració d'aquesta ordre s'ha practicat el tràmit d'informació pública; vistos els informes de l'Advocacia de la Generalitat, el de la Intervenció Delegada; conforme el Consell Jurídic Consultiu de la Comunitat Valenciana; vista la proposta del director general de Política Lingüística i Gestió del Multilingüisme i conforme amb aquesta,  
  
  
ORDENE  
  
Article 1. Objecte  
La present ordre té per objecte aprovar les bases reguladores de les subvencions que tenen com a objecte fomentar la realització de treballs d'investigació i d'estudis en l'àmbit de la planificació lingüística i de la lingüística aplicada.  
  
Article 2. Beneficiaris  
Podran ser beneficiàries de les subvencions les persones físiques i jurídiques públiques i privades que realitzen treballs d'investigacions i d'estudis en l'àmbit de la planificació i de la lingüística aplicada d'acord amb el que s'indica en aquestes bases.  
  
Article 3. Règim normatiu  
1. El procediment per a la concessió de les subvencions es tramitarà en règim de concurrència competitiva, segons l'article 22.1 de la Llei 38/2003, general de subvencions i l'article 163 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. El règim jurídic aplicable a l'aprovació d'aquestes bases és el següent:  
a) Llei 38/2003, de 17 de novembre, general de subvencions (LGS).  
  
b) Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
c) Llei 39/2015, d'1 d'octubre, del procediment administratiu comú de les administracions públiques.  
d) Decret 165/210, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
  
Article 4. Compatibilitat amb altres subvencions  
1. Les ajudes d'aquesta convocatòria seran incompatibles amb altres ajudes d'estat per als mateixos costos subvencionables, segons indica l'article 5 del Reglament de minimis.  
2. En cap cas aquestes ajudes podran superar l'import màxim total per beneficiari de 200.000 euros, que es redueix a 100.000 euros en el cas de beneficiaris que operen en el sector del transport per carretera, durant un període de tres exercicis fiscals, ni individualment ni com a resultat de l'acumulació amb altres ajudes de minimis concedides al mateix beneficiari, segons el Reglament (UE) 1407/2013, de la Comissió.  
3. Per a assegurar el compliment de les condicions indicades en el punt anterior, s'exigirà als sol·licitants una declaració sobre les ajudes de minimis rebudes durant els dos exercicis fiscals anteriors i durant l'exercici fiscal en curs.  
  
Article 5. Accions subvencionables  
Les subvencions van dirigides a sufragar els costos ocasionats per la realització de treballs d'estudis, d'investigació, de lingüística aplicada i d'aplicació del Marc Comú Europeu de Referència per a les Llengües que permeten incrementar el coneixement de la realitat sociolingüística de la Comunitat Valenciana i disposar de dades empíriques i de propostes tècniques que ajuden a planificar les accions de política lingüística per a promocionar l'ús del valencià en els àmbits socials.  
  
Els costos subvencionables estaran referits a les despeses de personal, de desplaçament, i de material indispensable i directament imputable per a la realització del treball que hauran de ser justificats conforme disposa la legislació en matèria de subvencions.  
Així mateix, en la resolució de convocatòria es podrà especificar la distribució de les quantitats que s'atorgaran com a subvenció per a cada modalitat o tipus d'estudi. La subvenció es concedirà a partir de la valoració dels projectes i es procurarà que la quantitat concedida assegure la viabilitat de l'estudi o projecte subvencionat. La quantitat de subvenció podrà arribar fins al 100 % de l'import dels costos subvencionables.  
  
  
Article 6. Criteris d'atorgament  
1. En les resolucions de convocatòria de les subvencions s'especificaran quines són les modalitats o els tipus de treball que es subvencionaran en cada una de les convocatòries, les característiques específiques referides als continguts dels estudis, a la temàtica sobre la qual es vol investigar i la prioritat que tindrà cada modalitat en funció de les necessitats d'estudis i de planificació de la conselleria convocant.  
  
2. L'aplicació individualitzada dels criteris de valoració dels treballs presentats s'establirà en la corresponent convocatòria i es referirà, com a mínim, als criteris següents:  
a) Qualitat, interés i caràcter innovador. Màxim 16 punts.  
b) Contribució a la resolució de reptes en l'àmbit de la planificació i la lingüística aplicada. Màxim 6 punts.  
c) Difusió i transferència de l'activitat investigadora. Màxim 6 punts.  
d) Composició professional de l'equip de treball. Màxim 4 punts.  
  
e) Clàusules socials: disposar d'un pla de promoció de la igualtat efectiva d'oportunitats entre dones i hòmens, la integració social i laboral de persones amb discapacitat i d'altres col·lectius de població especialment desfavorida. Màxim 3 punts.  
f) Adequació a la modalitat prioritària establida en la convocatòria. Màxim 5 punts.  
En atenció a aquestos criteris, la comissió avaluadora i l'òrgan instructor motivaran els informes i la proposta per a la concessió de la subvenció.  
Article 7. Requisits  
1. Podran participar en la convocatòria les persones físiques o jurídiques legalment constituïdes que en la data de finalització del termini de presentació de sol·licituds no estiguen incurses en les prohibicions per a obtindre la condició de beneficiària establides en l'article 13 de la Llei 38/2003, de 17 de novembre, general de subvencions i en la resta de legislació que siga d'aplicació.  
2. Queden excloses, com a beneficiàries de les subvencions, les entitats que operen en els sectors i per a les ajudes que s'especifiquen, en el punt 1 de l'article 1 del Reglament 1407/2013, de la Comissió Europea.  
  
Article 8. Disponibilitat pressupostària  
La Generalitat finançarà les subvencions a càrrec del programa 422.50, Promoció del Valencià i Gestió del Multilingüisme, del pressupost de la Generalitat. Es publicaran en el Diari Oficial de la Generalitat Valenciana (DOGV), les oportunes convocatòries, amb les característiques de les accions subvencionables, les línies pressupostàries i l'import de les subvencions, d'acord amb les previsions pressupostàries.  
  
La resolució de convocatòria de subvencions podrà establir una distribució de l'import total de la línia destinat a cada modalitat de les accions subvencionables, sense perjudici que, en cas de no esgotar l'import destinat a una modalitat, l'import sobrant incremente les restants.  
  
  
Article 9. Clàusules socials  
Les convocatòries corresponents establiran, d'acord amb aquestes bases, com a criteris socials en la valoració de les sol·licituds els aspectes regulats en el punt nové de l'Acord de 27 de març de 2015, del Consell, pel qual s'estableixen directrius per a l'aplicació de clàusules de caràcter social en la contractació de l'Administració de la Generalitat i el seu sector públic, així com en matèria de subvencions de l'Administració de la Generalitat. És per això que la valoració de les clàusules socials forma part dels criteris d'atorgament previstos en l'article 6 d'aquestes bases.  
  
Article 10. Convocatòria, termini i forma de presentació de sol·licituds  
1. La conselleria amb competències en matèria de política lingüística convocarà les subvencions mitjançant la corresponent resolució publicada en el DOGV.  
2. El termini de presentació de sol·licituds serà l'establit en la convocatòria. Si en el termini màxim de sis mesos a partir del termini de presentació de sol·licituds no hi ha una resolució expressa de resolució de la subvenció, permetrà considerar desestimada la sol·licitud.  
3. La sol·licitud ha de ser firmada per una persona física en nom propi o que represente legalment l'entitat i ha d'acreditar que en el moment de la presentació de la sol·licitud té representació suficient. Les sol·licituds, que s'han d'ajustar al model que figura en la convocatòria corresponent, s'han de dirigir a la direcció general competent en matèria de política lingüística i gestió del multilingüisme, de la conselleria competent en matèria de política lingüística, i s'han de presentar, amb la informació i la documentació requerides en aquesta convocatòria, en el Registre General d'aquesta conselleria, en les direccions territorials corresponents d'Alacant, Castelló o València, o per qualsevol dels mitjans establits en la legislació de procediment administratiu vigent.  
  
En el cas de presentar-la en una oficina de Correus, s'ha de fer en sobre obert perquè la instància siga datada i segellada abans de ser certificada i, en tot cas, s'ha d'ajustar als requisits establits en l'article 31 del Reglament del Reial Decret 1829/1999, de 3 de desembre, pel qual s'aprova el reglament que regula la prestació dels serveis postals, d'acord amb la Llei 24/1998, de 13 de juliol, del servei postal universal i de liberalització dels serveis postals.  
4. El model de la sol·licitud estarà disponible en la pàgina web de la conselleria competent en matèria de política lingüística i s'indicarà en la convocatòria corresponent. En aquest lloc web també es poden emplenar i imprimir els annexos.  
5. Mentre el procediment administratiu de les convocatòries corresponents no siga totalment de forma electrònica, la formalització efectiva de la sol·licitud telemàtica requerirà de la presentació en paper segons el punt 3 d'aquest article.  
6. La direcció general competent en matèria de política lingüística i gestió del multilingüisme revisarà les sol·licituds perquè totes les dades exigides en la convocatòria figuren en l'expedient. Quan la sol·licitud no complisca els requisits establits en aquesta ordre o no s'aporte la informació i la documentació que, d'acord amb l'ordre, siga exigible, de conformitat amb l'article 71 de la Llei 39/2015, d'1 d'octubre, del procediment administratiu comú de les administracions públiques, la persona interessada serà requerida perquè esmene, en un termini de 10 dies, la falta, o aporte la informació i els documents preceptius, amb indicació que, si no ho fa així, es considerarà que desisteix de la seua petició, amb una resolució prèvia que haurà de ser dictada en els termes que preveu l'article 42 de la llei esmentada.  
7. La presentació de sol·licituds per a optar a les ajudes implica l'acceptació expressa i formal de les condicions d'aquestes bases reguladores i de la convocatòria.  
  
Article 11. Informació i documentació que s'ha de fer constar en la sol·licitud  
D'acord amb el que exposa el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, la informació i la documentació requerides per a la tramitació de la sol·licitud han de figurar en el model de sol·licitud que figurarà com a annex de la convocatòria corresponent i s'han de referir als aspectes següents:  
1. Dades identificatives de la persona física o jurídica, en què ha de constar el número del CIF, la localitat, l'adreça a l'efecte de comunicacions tant postals com electròniques, i el telèfon.  
2. Dades identificatives de la persona sol·licitant, el número del DNI i l'acreditació sobre la capacitat de representació.  
3. D'acord i en funció de les necessitats i de les característiques dels treballs, en la convocatòria de la subvenció s'especificaran les condicions que s'hauran de fer constar en la cessió a la conselleria convocant dels drets de reproducció, distribució, comunicació pública i/o transformació del treball, el temps de cessió i el seu caràcter exclusiu o no, en el cas de ser subvencionat el treball per la convocatòria.  
  
4. Les dades de l'imprés de domiciliació bancària per a pagaments de la Generalitat.  
Així mateix, s'han d'omplir i adjuntar a la sol·licitud:  
5. Declaracions responsables  
Per a simplificar la presentació de documentació, la persona jurídica ha d'aportar la informació requerida a través de les declaracions responsables següents:  
a) Sobre la veracitat de la informació, de les dades i de la documentació aportada, així com el compromís de conservar i de posar a disposició de la conselleria convocant de la subvenció la documentació original durant el temps de vigència de l'expedient.  
b) Sobre el compliment dels requisits de la convocatòria.  
c) No estar sotmesa a cap prohibició per a obtindre la condició de beneficiària, de les assenyalades en l'article 13 de la Llei 38/2003, de 17 de novembre, general de subvencions.  
d) Sobre la disposició i conservació de la documentació acreditativa corresponent i sobre el compromís de conservar-la durant la vigència de l'expedient.  
e) Sobre el compliment de la norma sobre integració de persones amb discapacitat o, si és el cas, l'exempció, d'acord amb el Decret 279/2004, de 17 de desembre, del Consell de la Generalitat, pel qual es regulen les mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
f) Sobre estar donada d'alta i al corrent del pagament en l'impost d'activitats econòmiques, IAE.  
g) Sobre les accions objecte d'ajuda.  
h) Sobre les ajudes rebudes en l'exercici fiscal en curs i en els dos exercicis fiscals anteriors i sobre les ajudes rebudes per als mateixos costos subvencionables o amb ajuda estatal per a la mateixa mesura de finançament de risc.  
i) Sobre la disposició d'un pla de promoció de la igualtat efectiva d'oportunitats entre dones i homes, la integració social i laboral de persones amb discapacitat i d'altres col·lectius de població especialment desfavorida.  
6. Autoritzacions  
Per a afavorir l'agilització administrativa, l'entitat sol·licitant podrà autoritzar la conselleria que convoque la subvenció per a:  
a) Obtindre per via telemàtica o electrònica les dades pertinents que estiguen en poder de la Tresoreria General de la Seguretat Social, de l'Agència Estatal de l'Administració Tributària i de la conselleria competent en matèria d'hisenda.  
b) La consulta de les dades en el sistema de verificació de dades de l'empresa i de la persona sol·licitant.  
c) Enviar informació i notificació referida a l'expedient per mitjans telemàtics i electrònics.  
7. En el cas que no es firmen les declaracions i les autoritzacions anteriors, l'entitat ha d'aportar aquesta mateixa informació i la documentació acreditativa pertinent en el moment de la sol·licitud.  
8. A més, cal adjuntar-hi la documentació següent:  
1. Documentació que acredite que la persona física o jurídica està legalment constituïda i que té entre les seues activitats la realització de treballs d'estudi i d'investigació.  
2. Una memòria explicativa que incloga:  
a) La proposta detallada del programa del treball que es realitzarà: índex dels apartats, objectius, temporalització, esquema, proposta de difusió i d'explotació de dades, etc.  
b) La relació del personal, si és el cas, que participarà en el treball amb un breu currículum personal.  
c) Pressupost detallat de les despeses de l'activitat per a la qual se sol·licita la subvenció: honoraris o compensacions econòmiques, desplaçament, material indispensable directament relacionat amb el treball.  
  
Tota la documentació ha d'estar firmada per la persona que represente legalment l'entitat.  
D'acord amb l'article 13 de la LGS, les entitats sol·licitants han d'estar al corrent en el compliment de les obligacions tributàries i de la Seguretat Social. En conseqüència, han d'acreditar el compliment d'aquestes obligacions a través de la presentació dels corresponents certificats expedits per l'Agència Estatal de l'Administració Tributària i de la Tresoreria de la Seguretat Social, així com el certificat de la conselleria competent en matèria d'hisenda que acredite que l'empresa sol·licitant no té deutes de naturalesa tributària amb la Generalitat.  
  
No obstant això, i d'acord amb els articles 4 i 5 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, no caldrà presentar aquests certificats si s'autoritza expressament la conselleria que convoque la subvenció a comprovar el compliment d'aquestes obligacions, en els termes establits en l'article 7 de les bases.  
  
9. La direcció general competent en matèria de política lingüística i gestió del multilingüisme comprovarà la veracitat de la informació continguda en les declaracions responsables en qualsevol moment posterior a la presentació de la sol·licitud.  
  
Article 12. Comissió avaluadora  
Les sol·licituds seran estudiades i avaluades per una comissió tècnica que, com a òrgan col·legiat, estarà formada per:  
Presidència: titular de la subdirecció general competent en política lingüística i gestió del multilingüisme.  
Secretaria: titular del Servei d'Estudis i Planificació de la subdirecció general competent en política lingüística i gestió del multilingüisme.  
  
Vocals:  
Tres persones funcionàries de la direcció general competent en matèria de política lingüística i gestió del multilingüisme, nomenades pel titular de la direcció general.  
En el cas de produir-se alguna vacant o absència dels membres de la comissió, la persona titular de la direcció general competent en política lingüística i gestió del multilingüisme designarà les persones suplents corresponents.  
  
Article 13. Ordenació, instrucció i resolució del procediment de concessió  
1. La instrucció del procediment correspondrà a la subdirecció general amb competències en matèria de política lingüística.  
2. Per a l'avaluació de les sol·licituds seran tinguts en compte els criteris de valoració que, d'acord amb el que s'indica l'article 6, s'establiran en la resolució de la convocatòria de subvencions.  
3. Seguidament, en aplicació dels criteris de valoració establits en la convocatòria, i amb la valoració corresponent de totes les sol·licituds que hagen complit els requisits de la convocatòria, s'elaborarà una llista ordenada per la puntuació obtinguda per cadascuna de les modalitats o tipus de treball.  
En el cas d'empat, es considerarà la puntuació obtinguda en els diversos apartats i subapartats, i es resoldrà a favor de la sol·licitud que haja obtingut una puntuació més alta en l'apartat o subapartat que figure primer i se seguirà l'ordenació dels criteris de valoració.  
  
4. Atenent els criteris indicats, i tenint en compte el pressupost i la distribució disponible per a l'atorgament de les subvencions indicades en la convocatòria corresponent, la comissió tècnica elaborarà l'informe i la proposta pertinent.  
5. La comissió tècnica podrà declarar desertes les subvencions si les sol·licituds presentades no superen un mínim de puntuació que s'establirà en la convocatòria.  
6. D'acord amb l'informe, l'òrgan instructor formularà la proposta de resolució a la persona titular de la direcció general competent en matèria de política lingüística i gestió del multilingüisme. La proposta indicarà quins són els projectes subvencionats i quina és la quantitat assignada a cadascun.  
7. Vista la proposta, la persona titular de la direcció general competent en matèria de política lingüística i gestió del multilingüisme, d'acord amb la delegació de la facultat de resoldre efectuada per la disposició final primera d'aquesta ordre, resoldrà de manera motivada la concessió dels premis i la subvenció corresponent.  
8. La resolució serà publicada en el Diari Oficial de la Generalitat Valenciana, tal com disposen els articles 18 de la LGS i el 8.1c de la Llei 19/2013, de 9 de desembre, de transparència, accés a la informació pública i bon govern.  
9. La publicació de la resolució produirà l'efecte de notificació a les persones interessades, d'acord amb l'article 45 de la Llei 39/2015, d'1 d'octubre, del procediment administratiu comú de les administracions públiques, i s'inserirà la informació corresponent en la pàgina web que s'indique en la convocatòria.  
  
Article 14. Obligacions  
Les entitats beneficiàries de les subvencions tindran les obligacions següents:  
1. Haver realitzat l'activitat que fonamenta la subvenció i haver-la justificada adequadament segons s'indica en aquestes bases.  
2. Comunicar a la conselleria que ha concedit la subvenció les ajudes i subvencions obtingudes d'altres organismes, així com altres recursos o ingressos per a la mateixa finalitat. Si no ha rebut cap altra subvenció, haurà de presentar una declaració responsable que ho acredite.  
  
3. Estar sotmeses a les actuacions de comprovació i de control financer que corresponen a la intervenció general, a la qual aportaran la documentació que els demane.  
4. Disposar dels llibres comptables, registres diligenciats i altres documents degudament auditats, en els termes exigits per la legislació mercantil i sectorial aplicable a l'entitat beneficiària, amb la finalitat de garantir l'adequat exercici de les facultats de comprovació i de control.  
  
5. Conservar els documents justificatius de l'aplicació dels fons rebuts mentre puguen ser objecte de les actuacions de control i de comprovació.  
6. Acreditar que estan al corrent de les obligacions tributàries i de la Seguretat Social.  
7. Reintegrar els fons percebuts en els supòsits indicats en l'article 37 de la Llei general de subvencions.  
8. Les entitats o persones beneficiàries, en la difusió de les activitats subvencionades, hauran de donar l'adequada publicitat del caràcter públic del finançament de la conselleria de la Generalitat que ha concedit la subvenció, d'acord amb l'article tercer, apartat segon i tercer de la Llei 2/2015, de 21 d'abril, de la Generalitat, de transparència, bon govern i participació ciutadana de la Comunitat Valenciana.  
  
9. Els treballs s'hauran de presentar escrits en valencià.  
L'incompliment de les anteriors obligacions serà causa de l'exigència de les responsabilitats o sancions corresponents segons la legislació vigent.  
  
Article 15. Publicació dels treballs i propietat intel·lectual  
La conselleria es reserva el dret de publicar els treballs, íntegrament o parcialment.  
Les persones autores dels treballs lliurats a l'empara d'aquestes bases es comprometen, com a condició prèvia a la concessió de la subvenció, a cedir per escrit els drets corresponents.  
D'acord i en funció de les necessitats i de les característiques dels treballs, en la convocatòria de la subvenció s'especificaran les condicions que s'hauran de fer constar en la cessió a la conselleria convocant dels drets de reproducció, distribució, comunicació pública i/o transformació del treball, el temps de cessió i el seu caràcter exclusiu o no, en el cas de ser subvencionat el treball per la convocatòria.  
  
El document de cessió s'inclourà en el model de la sol·licitud que indique la convocatòria. L'incompliment d'aquesta obligació donarà lloc a considerar com a exclosa la sol·licitud de la subvenció.  
  
Article 16. Causes de reintegrament  
1. En aplicació de l'article 19.3 i 19.4 de la LGS, tota alteració de les condicions tingudes en compte per a la concessió de la subvenció, i, en tot cas, l'obtenció concurrent de subvencions, ajudes, ingressos o recursos, podrà donar lloc a la modificació de la resolució de la concessió.  
2. Seran responsables del reintegrament els que indica l'article 172 de la Llei 1/2015, de 6 de febrer.  
3. En aplicació de l'article 37 de la LGS, serà procedent el reintegrament en els casos següents:  
a) Obtenció de la subvenció havent falsejat les condicions requerides o havent amagat les que haurien impedit la subvenció.  
b) Incompliment total o parcial de l'objectiu, de l'activitat, o la no-adopció del comportament que fonamente la concessió de la subvenció.  
c) Incompliment de l'obligació de justificació o la justificació insuficient, en els termes establits en l'article 30 de la LGS i en les normes establides en aquesta convocatòria.  
d) Incompliment de l'obligació d'adoptar les mesures de difusió segons el que s'indica en l'apartat 4 de l'article 18 de la LGS i en l'article 14.8 d'aquestes bases.  
e) Resistència, excusa, obstrucció o negativa a les actuacions de comprovació i control financer previstes en la legislació vigent, així com l'incompliment de les obligacions comptables, registrals o de conservació de documents quan d'això es derive la impossibilitat de verificar la utilització donada als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públics o privats, nacionals, de la Unió Europea o d'organismes internacionals.  
  
f) Incompliment de l'obligació d'haver realitzat l'activitat subvencionada.  
  
Article 17. Forma de pagament  
1. El pagament de la subvenció es produirà a partir del moment en què l'entitat beneficiària justifique adequadament la realització de l'activitat subvencionada.  
2. L'import total de la subvenció es podrà lliurar, de manera fraccionada, a mesura que l'entitat presente la documentació justificativa de les activitats realitzades, fins que s'arribe a justificar la realització total de les activitats i de la quantitat de la subvenció.  
3. En cap cas es podran realitzar pagaments a beneficiaris quan s'haja sol·licitat la declaració de concurs voluntari, quan hagen sigut declarats insolvents en qualsevol procediment, quan estiguen declarats en concurs, llevat que en aquest haja adquirit l'eficàcia un conveni, quan estiguen subjectes a intervenció judicial o quan estiguen inhabilitats d'acord amb la Llei 22/2003, de 9 de juliol, concursal, sense que haja conclòs el període d'inhabilitació fixat en la sentència de qualificació del concurs.  
4. No es podrà realitzar el pagament de la subvenció mentre l'entitat beneficiària no estiga al corrent en el compliment de les obligacions tributàries i davant de la Seguretat Social o siga deutora per resolució que declare la procedència de reintegrament.  
5. En el cas de justificar despeses per un import que no siga igual o superior a la quantitat de la subvenció concedida, aquesta es minorarà de manera proporcional a les despeses efectivament justificades.  
  
Article 18. Justificació de la subvenció  
1. El termini de presentació de la documentació justificativa de la subvenció s'establirà en la convocatòria corresponent. Si la justificació no es presenta dins d'aquest termini s'entendrà que es renuncia a l'ajuda i que la subvenció queda sense efectes, sense perjudici de les sancions que podran correspondre d'acord amb els articles 52 i 22 de la Llei general de subvencions.  
2. Per a justificar adequadament la subvenció, caldrà presentar, degudament emplenat, el model del compte justificatiu que figurarà en l'annex de la convocatòria, que haurà d'estar firmat per la persona que represente l'entitat.  
3. En el compte justificatiu figurarà la informació següent:  
a) Les dades identificatives de l'entitat i de la subvenció.  
b) La declaració responsable sobre la veracitat de la informació, de les dades i de la documentació justificativa aportada, així com el compromís de conservar i de posar a disposició de la conselleria que ha concedit la subvenció la documentació original durant el temps de vigència de l'expedient.  
c) Memòria explicativa de les activitats realitzades.  
d) Relació de les despeses de les factures, o documents de valor probatori equivalent, corresponents a les despeses realitzades, imputades i pagades abans de la finalització del termini del període de justificació, l'import dels quals haurà de ser igual o superior a la quantitat concedida en concepte de subvenció.  
A més, s'hauran d'adjuntar dos exemplars escrits en valencià en paper del treball realitzat i una còpia, en format electrònic.  
Si les activitats, a més de la subvenció, han sigut finançades amb fons propis o amb altres subvencions o recursos, s'haurà d'acreditar l'import, la procedència i l'aplicació que s'ha donat a cada quantitat aportada.  
  
Article 19. Mètode de comprovació i pla de control  
1. La comprovació administrativa de la justificació documental de la subvenció concedida es realitzarà per mitjà de revisió de la documentació que a aquest efecte s'ha establit en les presents bases com d'aportació preceptiva per a la persona beneficiària, per al pagament de la subvenció.  
2. La comprovació material de l'efectiva realització de l'activitat, existència de la condició o compliment de la finalitat, es portarà a cap en els termes establits en el pla de control que s'elaborarà a aquest efecte segons s'estableix en l'article 169.3 de la Llei 1/2015.  
  
3. A l'efecte de la comprovació i control de la realització de l'activitat, posteriorment, es podrà requerir als beneficiaris l'aportació efectiva dels documents justificatius.  
  
Article 20. Règim d'infraccions i sancions  
El règim sancionador en la matèria regulada en aquesta ordre serà l'establit en el títol IV de la LGS i en els articles 173 al 177 de la Llei 1/2015, de 6 de febrer.  
  
  
DISPOSICIÓ DEROGATÒRIA  
  
Única  
Queden derogades totes les disposicions del mateix rang o d'un rang inferior que s'oposen al que disposa aquesta ordre.  
  
DISPOSICIÓ ADDICIONAL  
  
Única. No incidència pressupostària  
L'ordre no té incidència pressupostària. En cada exercici pressupostari es tramitarà la convocatòria d'aquestes subvencions basant-se en l'import que arreplegue la Llei de pressupostos de la Generalitat per a l'exercici corresponent.  
  
  
DISPOSICIONS FINALS  
  
Primera. Habilitació  
S'autoritza la persona titular de l'òrgan directiu competent en matèria de política lingüística i gestió del multilingüisme a dictar les instruccions, a interpretar i a adoptar les mesures que considere convenients per a l'aplicació d'aquesta ordre, així com a la resolució de concessió i denegació de les subvencions, per delegació del titular de la conselleria amb competències en matèria de política lingüística.  
  
Segona. Entrada en vigor  
L'ordre present entrarà en vigor l'endemà de publicar-se en el Diari Oficial de la Generalitat Valenciana.  
  
València, 22 de desembre de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI